7.2.2023 г.
BG
Официален вестник на Европейския съюз
C 47/123 Сряда, 6 юли 2022 r.
23. настоятелно призовава правителството да предприеме подходящи мерки за решаване на проблемите и да изпълни решението на Конституционния съд от 2016 г., съгласно което на манастира „Високи Дечани“ се предоставят парцели земя; изразява загриженост, че органите все още не са изпълнили това съдебно решение, като по този начин се подкопава ангажиментът на правителството за прилагане на принципите на правовата държава и за зачитане на независимата съдебна система, и се накърнява международната репутация на страната; подчертава, че е важно да се изпълняват всички решения на Конституционния съд; призовава правителството да прилага неизбирателен подход към концепцията за върховенството на закона; 24. приветства работата на Мисията на Европейския съюз в областта на върховенството на закона в Косово (EULEX), която подпомага на органите на Косово при създаването на устойчиви и независими институции в областта на върховенството на закона; приветства удължаването на мандата на мисията EULEX, както и неотдавнашното създаване на временно звено за укрепване на капацитета на сформираната полицейска единица на EULEX; насърчава Косово да продължи сътрудничеството си с EULEX, както и със специализираните състави и специализираната прокуратура, като важна демонстрация на ангажимента на страната по отношение на върховенството на закона; 25. приветства работното споразумение между косовската полиция и Европол от юли 2020 г., което ще съставлява основата за засиленото сътрудничество за борба с организираната престъпност, тероризма и екстремизма, и призовава органите на Косово да използват пълноценно този потенциал; подчертава в тази връзка, че Интерпол е важен инструмент в борбата срещу организираната престъпност; изразява съжаление за това, че Косово все още не членува в Интерпол, въпреки многобройните му опити за присъединяване, и призовава Косово да бъде включено в Интерпол и държавите — членки на ЕС, да подкрепят проактивно искането на страната за присъединяване към тази организация; 26. настоятелно призовава Комисията да предприеме мерки във връзка с препоръките в Специален доклад № 01/2022 на Европейската сметна палата, за да се гарантира ефективно въздействие на финансовата помощ от ЕС върху върховенството на закона в Западните Балкани, по-специално чрез разработване на насоки за прилагане на разпоредбите на ИПП III относно модулацията и по-строгия парламентарен контрол върху средствата; призовава Комисията да обвърже финансирането по-тясно с постигнатия напредък в областта на принципите на правовата държава, да увеличи подкрепата за организациите на гражданското общество и независимите медийни източници, както и да подобри докладването и мониторинга на проекти, за което Парламентът е призовавал многократно; във връзка с това призовава да се гарантира по-добра координация на програмите за върховенството на закона, подкрепяни от международни донори; 27. призовава ЕС и държавите от Западните Балкани да създадат рамка за ползотворно сътрудничество между Европейската прокуратура и държавите от Западните Балкани, за да се гарантира, че Европейската прокуратура може да упражнява ефективно своите правомощия във връзка с финансирането, отпускано от ЕС, по-специално по отношение на средствата по линия на ИПП III; Зачитане на основните свободи и правата на човека 28. отбелязва, че правната и институционалната рамка на Косово като цяло гарантира защитата на правата на човека, правата на малцинствата и основните права, но че прилагането на тази рамка е от ключово значение; призовава Косово да интегрира по-добре децата с увреждания в рамките на образователните институции; подчертава, че са необходими повече усилия, за да се осигури достъп до качествено образование за децата с увреждания; 29. изразява съжаление за това, че парламентът на Косово не е приел проекта за граждански кодекс на първо четене, и призовава за приемането му след повторното внасяне на гражданския кодекс в пленарна зала, което би довело до така необходимия напредък за гражданите на Косово, по-специално за подобряване на условията за най-уязвимите прослойки от косовското общество, особено за жените, децата и ЛГБТИ+ лицата, и би оказало положително въздействие върху икономическото развитие на страната; изразява подкрепата си за включването на еднополовите партньорства в законодателството, в съответствие с Конституцията на Косово; 30. изразява загриженост поради факта, че макар в законодателството и политиките за ЛГБТИ+ лицата да е постигнат известен напредък, липсва изпълнение; осъжда всички дискриминационни и унизителни изказвания срещу общността на ЛГБТИ+, включително от страна на някои високопоставени политици; във връзка с това призовава косовските ръководители да насърчават по-публично основните права на човека за всички граждани на Косово, включително и ЛГБТИ+ лицата; 31. изразява съжаление относно факта, че инициативите за включване на сръбската общност в политическите, социалните и икономическите структури на Косово са много ограничени; призовава правителството на Косово и представителите на косовските сърби да изпълнят обещанието си за провеждане на вътрешен диалог и да работят реално с независимите организации на гражданското общество в сръбските общности, по-специално в северната част на страната, с цел успешното им интегриране; призовава ЕС да продължи да улеснява и да подкрепя междуобщностните програми; приветства усилията на органите на Косово за борба с расизма и за справяне с междуетническите инциденти;